ભારતમાં જૂનાકાળે આ વિદ્યાનું શિક્ષણ પણ આપવામાં આવતું. ઇ.સ. પૂર્વે ૫૦૦ પહેલા રાજા શ્રેણિક બિંબિસારે રાજગૃહી નગરમાં ગુણશીલા વિશ્વવિદ્યાલયની સ્થાપના કરી હતી. તેના અભ્યાસક્રમના ૭૨ વિષયોમાં ગણિત, નૃત્ય, જ્યોતિષ, વાદ્ય, કલા અને સાહિત્યની સાથે સાથે જીવનલક્ષી અને શાસ્ત્રીય તમામ વિષયો શીખાતા. ડો. કુમારપાળ દેસાઈ નોંધે છે કે, રાજા દશરથે એમના ચાર પુત્રો રામ, લક્ષ્મણ, ભરત અને શત્રુઘ્ન વશિષ્ટ ઋષિના આશ્રમમાં ભણવા મૂક્યા હતા એ આશ્રમ વિશ્વવિદ્યાલય સમો હતો એની માહિતી આચાર્ય હેમચંદ્રે લખેલા ‘ત્રિશષ્ઠિશલાકા પુરુષચરિત’માંથી મળે છે. એ સમયે પુરુષોને ૭૨ કલા અને સ્ત્રીઓને ૬૪ કલાઓનું શિક્ષણ આપવામાં આવતું. ગુણશીલા વિશ્વવિદ્યાલયમાં રાજા શ્રેણિક બિંબિસારના પુત્ર રાજકુમાર મંધે શિક્ષણ લીધું હતું અહીં સતત ૧૨ વર્ષ સુધી અભ્યાસ કરીને ૭૨ વિદ્યાઓનું અધ્યયન કર્યું હતું.